送程道輝之廣濟
作者：項安世
朝代：宋

paragraphs: 昂昂天馬駒，志豈甘伏櫪。
虓虓巖下虎，平生肯求食。
可憐百鍊鋼，繞指化爲席。
丈夫有不遇，此事今猶昔。
程侯西南來，氣若朱絃直。
寶劍光出爐，銛鋒凈如拭。
蕭蕭萬里足，矯矯九秋翮。
君看吳楚越，何處無行跡。
歲晚賦歸來，天寒倦游役。
海鶴願鷄栖，榆鳩困鵬翼。
人間竟如此，使我三太息。
雖然聊戲君，萬事多所歷。
巧定不如癡，言真短于默。
世路危山蹊，人情險矛戟。
從來菱上刺，不若芡中實。
但學幽冀推，穩爲郊廟璧。
行矣無多言，此事君已識。
冷暖今日知，勿受豪士惑。